26 iyunda Mo‘g‘ulistonda o‘tgan prezidentlik saylovlarida g‘olib aniqlanmadi, chunki nomzodlardan birortasi zarur bo‘lgan ko‘pchilik ovoz to‘play olmadi, deb xabar bermoqda Reuters axborot agentligi. Shu tufayli saylovlarning 2-bosqichi bo‘lib o‘tadi, unda 1-bosqichda eng ko‘p ovoz to‘plagan ikki nomzod ishtirok etadi. 1-bosqichda eng ko‘p ovozga mamlakatning sobiq transport vaziri, Demokratik partiya nomzodi Xaltmaagiyn Battulga ega bo‘ldi. Biroq mamlakat markaziy saylov komissiyasi Battulganing 2-bosqichdagi raqibi kim bo‘lishini hali aytmadi, chunki byulletenlar hisob-kitob qilinishda davom etmoqda. U Mo‘g‘uliston xalq partiyasi nomzodi Miyeegombin Enxbold yoki Mo‘g‘uliston Xalq-inqilob partiyasi vakili Saynxuugiyn Ganbaatar bo‘lishi mumkin.